Κανονισμός (ΕΚ) αριθ. 1557/2000 της Επιτροπής

της 17ης Ιουλίου 2000

για τροποποίηση του κανονισμού (ΕΚ) αριθ. 800/1999 για τις κοινές λεπτομέρειες εφαρμογής του καθεστώτος των επιστροφών κατά την εξαγωγή για τα γεωργικά προϊόντα

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 1766/92 του Συμβουλίου, της 30ής Ιουνίου 1992, περί κοινής οργανώσεως αγοράς στον τομέα των σιτηρών(1), όπως τροποποιήθηκε τελευταία από τον κανονισμό (ΕΚ) αριθ. 1253/1999(2), και ιδίως τα άρθρα 13 και 21, καθώς και τις αντίστοιχες διατάξεις άλλων κανονισμών περί κοινής οργανώσεως αγορών για τα γεωργικά προϊόντα,

Εκτιμώντας τα ακόλουθα:

(1) Ο κανονισμός (ΕΚ) αριθ. 1291/2000 της Επιτροπής, της 9ης Ιουνίου 2000, για τις κοινές λεπτομέρειες εφαρμογής του καθεστώτος των πιστοποιητικών εισαγωγής, εξαγωγής και προκαθορισμού για τα γεωργικά προϊόντα(3) προβλέπει ότι δεν απαιτείται η έκδοση πιστοποιητικού για τις μέγιστες ποσότητες προϊόντων που απαριθμούνται στο παράρτημα ΙΙΙ. Η προσέγγιση αυτή προϋποθέτει, για λόγους συνεκτικότητας, την ανάγκη προσαρμογής της αναφοράς στο ειδικό καθεστώς απαλλαγής από την προσκόμιση του πιστοποιητικού εξαγωγής, που προβλέπεται στο άρθρο 4 παράγραφος 1 δεύτερο εδάφιο πρώτη περίπτωση του κανονισμού (ΕΚ) αριθ. 800/1999 της Επιτροπής, της 15ης Απριλίου 1999, για τις κοινές λεπτομέρειες εφαρμογής του καθεστώτος των επιστροφών κατά την εξαγωγή για τα γεωργικά προϊόντα(4).

(2) Για την καταβολή της επιστροφής, κατά κανόνα, απαιτείται η προσκόμιση πιστοποιητικού εξαγωγής που περιλαμβάνει τον προκαθορισμό της επιστροφής κατά την ημέρα της κατάθεσης της αίτησης για την έκδοση πιστοποιητικού. Τούτο προϋποθέτει ότι δεν υφίσταται πλέον η κατάσταση που αναφέρεται στο άρθρο 14 παράγραφος 2 του κανονισμού (ΕΚ) αριθ. 800/1999, στην οποία πρέπει να λαμβάνονται υπόψη δύο ημερομηνίες για τον καθορισμό του ποσοστού της επιστροφής, και συνεπώς πρέπει να καταργηθεί το εν λόγω μέτρο.

(3) Πρέπει να διευκρινιστεί το γεγονός ότι τα μέτρα ελέγχου που αναφέρονται στο άρθρο 5 παράγραφος 7 του κανονισμού (ΕΚ) αριθ. 800/1999 δεν εφαρμόζονται στις παραδόσεις για τον εφοδιασμό, καθώς και για άλλους προορισμούς που εξομοιώνονται με εξαγωγές εκτός της Κοινότητας.

(4) Ο κανονισμός (ΕΚ) αριθ. 1291/2000 προβλέπει ότι δεν απαιτείται και δεν δύναται να υποβληθεί κανένα πιστοποιητικό για τον εφοδιασμό και άλλους ιδιαίτερους προορισμούς που εξομοιούνται με εξαγωγή. Λαμβάνοντας υπόψη ότι για τις εργασίες των νέων αυτών διατάξεων του κανονισμού (ΕΚ) αριθ. 1291/2000 δεν προβλέπεται πλέον ο προκαθορισμός της επιστροφής, πρέπει να προσαρμοστεί κατά την έννοια αυτή το άρθρο 37 παράγραφοι 2 και 3 του κανονισμού (ΕΚ) αριθ. 800/1999.

(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη όλων των σχετικών επιτροπών διαχείρισης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 800/1999 τροποποιείται ως ακολούθως

1. Στο άρθρο 4 παράγραφος 1 δεύτερο εδάφιο, το κείμενο της πρώτης περίπτωσης αντικαθίσταται από το ακόλουθο κείμενο:

"- όταν οι εξαγχθείσες ποσότητες ανά διασάφηση εξαγωγής είναι μικρότερες ή iσες με τις ποσότητες που αναφέρονται στο παράρτημα ΙΙΙ του κανονισμού (ΕΚ) αριθ. 1291/2000,".

2. Στο άρθρο 14, καταργείται η παράγραφος 2.

3. Στο άρθρο 36, το κείμενο της παραγράφου 4 αντικαθίσταται από το ακόλουθο κείμενο:

"4. Οι διατάξεις του άρθρου 5 παράγραφος 7 δεν εφαρμόζονται για τις παραδόσεις που προβλέπονται στο παρόν άρθρο. Εντούτοις, τα κράτη μέλη δύνανται να λαμβάνουν τα ενδεδειγμένα μέτρα έτσι ώστε να παρέχουν τη δυνατότητα διεξαγωγής του ελέγχου των προϊόντων."

4. Το άρθρο 37 τροποποιείται ως εξής:

α) το πρώτο εδάφιο της παραγράφου 2 αντικαθίσταται από το ακόλουθα κείμενο:"Για τα προϊόντα που φορτώνονται κάθε μήνα υπό τις προϋποθέσεις που προβλέπονται στο παρόν άρθρο, η τελευταία μέρα του μήνα λαμβάνεται υπόψη για τον προσδιορισμό του ύψους της ισχύουσας επιστροφής.";

β) η παράγραφος 3 αντικαθίσταται από το ακόλουθα κείμενο:

"3. Όταν η επιστροφή είναι προκαθορισμένη στα πλαίσια διαγωνισμού, το πιστοποιητικό πρέπει να ισχύει την τελευταία ημέρα του μήνα."

Άρθρο 2

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εντούτοις, η παράγραφος 1 του άρθρου 1 εφαρμόζεται από την 1η Οκτωβρίου 2000.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 17 Ιουλίου 2000.

Για την Επιτροπή

Franz Fischler

Μέλος της Επιτροπής

(1) ΕΕ L 181 της 1.7.1992, σ. 21.

(2) ΕΕ L 160 της 26.6.1999, σ. 1.

(3) ΕΕ L 152 της 24.6.2000, σ. 1.

(4) ΕΕ L 102 της 17.4.1999, σ. 11.